section_heading: Vojna karijera
paragraph_text: Below je u prusku vojsku stupio kao kadet služeći u Berlinu. Od travnja 1873. služi u 1. gardijskoj pješačkoj pukovniji, dok od listopada 1881. pohađa Prusku vojnu akademiju. Nakon završetka iste, u srpnju 1884. vraća se na službu u 1. gardijsku pješačku pukovniju gdje se nalazi na službi do svibnja 1885. kada je raspoređen na službu u Glavni stožer. U međuvremenu je, u travnju 1882., promaknut u čin poručnika, dok je čin satnika dostigao u ožujku 1887. godine. U listopadu 1888. premješten je na službu u stožer Gardijskog korpusa smještenog u Berlinu, nakon čega se od veljače 1889. nalazi na službi u pruskom ministarstvu rata. U ministarstvu rata služi iduće dvije godine, do ožujka 1891., kada je postaje zapovjednikom satnije u 1. gardijskoj pješačkoj pukovniji. Nakon toga u svibnju 1892. je unaprijeđen u čin bojnika, te je premješten u stožer Gardijskog korpusa u kojem je već ranije služio. U stožeru Gardijskog korpusa služi do svibnja 1896. kada je imenovan zapovjednikom bojne u 4. gardijskoj grenadirskoj pukovniji "Königin Augusta". U travnju 1898. postaje načelnikom stožera III. korpusa sa sjedištem u Berlinu, da bi u siječnju iduće 1899. godine bio promaknut u čin potpukovnika. U listopadu te iste godine premješten je na službu u Glavni stožer gdje je načelnik odjela, nakon čega je u studenom imenovan načelnikom stožera Gardijskog korpusa.